Tokaj-Hegyalja Egyetem

A Tokaj-Hegyalja Egyetem 2021-ben létrehozott egyetem Sárospatakon. Alapítása, működése A Kormány 2021. január 21-én a 2020/2021. (I. 29.) Korm. határozattal kinevezte a felsőoktatási modellváltással és az „új fenntartói modell” működésével kapcsolatos kormánybiztossá Stumpf Istvánt. Az Országgyűlés a közfeladatot ellátó közérdekű vagyonkezelő alapítványokról szóló 2021. évi IX. törvényben nevesítette azokat az alapítványokat, amelyekre az „új fenntartói modell” szerinti egyetemek működtetését, mint állami közfeladat ellátását átruházza, köztük a Tokaj-Hegyalja Egyetemért Alapítványt, és a Tokaj-Hegyalja Egyetemet is. A Tokaj-Hegyalja Egyetemet ezen a néven a nemzeti felsőoktatásról szóló 2011. évi CCIV. törvény 2021. augusztus 1-jétől hatályos szövegében nevesíti. A 2021. évi XXV. törvény rendelkezett a Tokaj-Hegyalja Egyetemért Alapítványról, a Tokaj-Hegyalja Egyetemért Alapítvány és a Tokaj-Hegyalja Egyetem részére történő vagyonjuttatásról is. A Tokaj-Hegyalja Egyetem (THE) az Eszterházy Károly Egyetem Sárospataki Comenius Campusának (SCC) jogutódlással történő kiválásával jött létre. Működését önálló egyetemként 2021. augusztus 1-jén kezdte meg a korábban az Eszterházy Károly Egyetem keretein belül működött szakok továbbvitele mellett több új képzés is indult: szőlész-borász, pedagógus, turisztikai-vendéglátóipari. Az intézmény története, előzmények Az 1531-ben alapított Sárospataki Református Kollégium önálló intézeti ágaként 1857. november 17-én nyílt meg a középfokú Tanítóképző, amely 1869. október 22-től Állami Tanítóképezdeként működött. A vallás- és közoktatásügyi miniszter a fenntartói jogokat 1929. június 30-ával visszaadta a Tiszáninneni Református Egyházkerületnek, majd 1950. június 20-ával ismét állami kezelésbe vette. Az intézmény 1957. június 25-étől a Sárospataki Állami Comenius Amos János Tanítóképző Intézet nevet viselte. 1959. szeptember 1-jével felsőfokú Sárospataki Tanítóképző Intézetté szervezték át. 1976. szeptember 1-jén főiskolai rangra emelték, egyidejűleg a nevét Sárospataki Comenius Tanítóképző Főiskolaként állapították meg, amely 1986. szeptember 1-jétől Comenius Tanítóképző Főiskolára módosult. Az intézmény önállósága 1999. december 31-én megszűnt és 2000. január 1-jétől a Miskolci Egyetem Comenius Tanítóképző Főiskolai Karaként működött tovább. 2013. július 1-jétől az Eszterházy Károly Főiskola Comenius Kara, 2016. július 1-jétől az Eszterházy Károly Egyetem Sárospataki Comenius Campusa volt. Az Eszterházy Károly Egyetemből kiváló Sárospataki Comenius Campus 2021. augusztus 1-jén Tokaj-Hegyalja Egyetemként jött létre és a Tokaj-Hegyalja Egyetemért Alapítvány fenntartásában működik. A fenntartó és tisztségviselői Az egyetem fenntartója a Tokaj-Hegyalja Egyetemért Alapítvány. A Kuratórium elnöke: Wáberer György, a Tokaj-Zemplén térség fejlesztéséért felelős korábbi kormánybiztos, a Waberer’s International Nyrt. korábbi társtulajdonosa, jelenleg a Tokaj Borvidék és Fejlesztési Tanács elnöke. A Kuratórium tagjai: Illés Tibor, az Illés és Társai Ügyvédi Iroda alapítója Molnár Péter, a Patrícius Borház birtokigazgatója, a Tokaji Borvidék Hegyközségi Tanácsának elnöke Nagy-Baló Csaba, a Sárospataki Református Kollégium Gimnáziuma, Általános Iskolája és Diákotthona intézményvezetője A Felügyelőbizottság tagjai: Kalocsai László Derczó István Patai Mihály A Tokaj-Hegyalja Egyetem intézetei 1. Comenius Intézet A Comenius Intézet gondozza a Tokaj-Hegyalja Egyetem pedagógusképzési szakjait, továbbá a Kulturális örökség tanulmányok (MA) szakot is működteti. A jogelőd intézmény legismertebb nevének (Comenius Tanítóképző Főiskola) névadója előtt tiszteleg a név megőrzésében: Jan Amos Comenius 1650-1654 közt Sárospatakon munkálkodott. Az Európa szerte ismert és neves mester a pataki iskola felvirágoztatása szándékával érkezett a településre, és itt írta legnagyobb hatású művei közül az Orbis Sensualium Pictust és a Schola Ludust. 2. Lorántffy Intézet A Lorántffy Intézet gondozza a Tokaj-Hegyalja Egyetem szőlész-borász mérnöki BSc, gazdálkodási és menedzsment BA, turizmus-vendéglátás BA alapszakjait, továbbá a Turizmus-menedzsment MSc., a Vállalkozásfejlesztés MSc. mesterképzési szakjait, valamint az Örökségturizmus szakirányú továbbképzési szakot. 3. Mathiász Intézet A Mathiász Intézet gondozza az Egyetem szőlész-borász mérnökképzését, valamint a bormarketinggel és az integratív borászati tudományokkal kapcsolatos multidiszciplináris kutatást. 4. Sztárai Intézet Az Egyetem újonnan alapított Sztárai Intézetének feladata a változó környezet, a jövőbeli szociokulturális alkalmazkodóképesség és a mentális egészség összefüggéseinek kutatása, valamint az ezzel kapcsolatos oktatási alapok kiépítése. Jegyzetek